Porched ar Baradoz

**Porched ar Baradoz** (galizeg : *Pórtico do Paraíso*) eo anv ar strollad kizelladurioù hag a ro digor da iliz-veur Ourense dre ar porched pennañ.
En hanterenn gentañ an  e voe savet, da vare an eskob Lourenzo (1218-1248) hag a echuas oberennoù an iliz-veur ; bezet pe vezet, goude 1230 e voe echuet Porched ar Baradoz. Heverk eo al liesliverezh en deus miret abaoe an orin ; n'eus liv ebet ouzh an eildor avat.

Den ne oar piv e voe aozer pe aozerien ar *Pórtico*. Gouez d'an istorour ha henoniour galizat Ángel del Castillo López (1886-1961) e voe savet gant ur mestr-kizeller anvet Juan Evangelista :

E gwirionez, emañ an enskrivadur-se – *Juan Evangelista fecit* "Juan Evangelista er greas" – war un ael trompilher hag a zo hiziv e Mirdi an iliz-veur, ha distag-krenn eo diouzh Porched ar Baradoz, evel m'en diskouez arbennigourien evel Serafín Moralejo, Ramón Yzquierdo Perrín, Xosé Carlos Valle Pérez hag Eduardo Carrero Santamaría : hervezo, n'eus diazez solius ebet da zebarzhadur Ángel del Castillo López.

Hervez an istorourez Natalia Conde Cid e vije bet daou strollad kizellerien o sevel an timpan (an ichou etre ar bolzioù gwareg hag ar c'holonennoù).
Betek 1230 e vije bet ur strollad kentañ o voulc'hañ al labour dre skultañ ar rann izelañ : ar sichennoù, ar c'holonennoù, ar profeded hag an ebestel. Pevar den a vije bet, diouzh neuz plegoù ar saeoù hag al lusk a verzer a zelwenn da zelwenn : da gentañ ar profeded Hosea ha Malac'hi ha tri abostol dianav ; un eil kizeller a savas Yehezkel, Havakouk, Yona, Yeshaia, koulz ha delwennoù an ebestel Yann hag Andrev ; digant un trede e voe ar profeded Daniel ha Yirmia hag an ebestel Jakez ha Mazhev ; ur pevare a gizellas ur profed dianav hag an ebestel Pêr ha Paol.

Kenali eo ar braz eus an arbennigourien evit lavarout e teue ar gizellerien-se eus labourva ar mestr Mateo, aozer *Pórtico de la Gloria* iliz-veur Santiago de Compostela, pe e voent levezonet-bras gant e labour. Gwir eo ez eo heñvel lec'h an ebestel hag ar brofeded en Ourense ouzh hini Compostela, ha damheñvel eo an teknikoù bet implijet koulz en delwennoù-kolonennoù hag er gwaregoù bihan. Gotek eo doare an daou borched, hogen romanekoc'h eget hini *Pórtico de la Gloria* eo doare *Porched ar Baradoz*, petra bennak ma 'z eo oberenn Ourense nevesoc'h eget hini Compostela.
Lod arbennegourien all a wel en Ourense levezon labourvaoù Amiens ha Pariz, a dizhas Galiza a-c'houde bout labouret war iliz-veur Burgos.

## Ar sevel

A-unvouezh e lavar an arbennigourien ez eo kar framm Porched ar Baradoz ouzh hini *Pórtico de la Gloria* Compostela, met petra bennak ma 'z eo eeunoc'h stumm Ourense ne c'heller ket e lakaat da eilad fall. Evel hini Compostela, ne voe ket soñjet porched Ourense evel un digor war an iliz-veur : ur jabarleg war valir eo ; hag evit gwir, ne voe ket digor war an diavaez kent deroù an .
Evel iliz-veur Santiago e voe savet hini Ourense war un dachenn war ziribin war-du ar c'hornôg, ar pezh a redias ar saverien da greñvaat ar gwele ouzh troad tal ar c'hornôg ; evit abeg pe abeg e voe merzet stad fall ar pileroù er  : pa voe karget Roberto Gil da nevesaat an iliz-veur e c'hourc'hemennas er gevrat ma vije kreñvaet ar pileroù kent labourat war an tal, evit mirout a wallañ Porched ar Baradoz.

## Deskrivadur

Evel e Compostela emañ Porched ar Baradoz en ur mell gwareg er c'hreiz ha div wareg kostez, ur melezour da deir nev an iliz-veur. Etre ar bolzioù ez eus daou biler solut, warno delwennoù-kolonennoù : ar brofeded diouzh an tu kleiz – tu an Aviel en iliz — hag an ebestel war an tu dehoù – tu an abostol, dres evel e Compostela.

;Ar wareg kreiz
Rannet eo dre 6 kolonenn danav, bet kizellet en ur bloc'had maen hepken. E-kichen an diazez, war-du an ezkerzh, ez eus un delwenn eus an abostol Jakez war e goazez, deiziadet en drederenn gentañ eus an  kantved hogen bet staliet aze e 1857 ; er chapel veur edo da gentañ, war a greder. Ul levr digor dalc'het gant e zorn kleiz zo war e varlenn, hag ur c'hleze en e zorn dehoù e koun ar burzhud a sevenas en Enmgann Clavijo (23 a viz Meurzh 844). Livet eo an delwenn, toneg he flegoù niverus a ziskouez neuz ar c'horf, peoc'hus eo an dremm barvek, gant blev rodellek. Ouzh treid Jakez ez eus ul loen dianav.
Ouzh laez ar wareg emañ skeudenn Itron Varia ar Frealz *(Consolatrix Afflictorum)*. Pa voe naetaet ar Porched e 2013 e voe merzet e oa bet kizellet gant Cornielles de Holanda er  kantved – gantañ ivez e oa bet kizellet stern-aoter ar chapel veur.
;An timpan
Krommennoù tanav e kelc'hioù gweet a ya d'ober an timpan a weler hiziv. Er c'hreiz ez eus ur c'hustod ennañ un delwennig arnevez eus sant Varzhin war varc'h o rannañ e vantell gant ar c'hlasker-bara. E-kerzh nevesadur ar  kantved e voe staliet ar skeudenn-se. Ur vedalennig o tiskouez Doue an Tad zo dindani.

Ar pezh nemetañ a chom eus an timpan orin eo delwennoù 24 c'hozhiad an Apokalips o terc'hel meur a vengeg-seniñ : fleüt, kitar, biol, telenn ; evel e Compostela, daou gozhiad ar c'hreiz a son gant an ograou. Azezet eo ar gozhidi, gwisket gant tonegoù kinklet pe, evit lod, gant ur vantell roman stag ouzh o divskoaz ; kurunennoù o deus, eeun ha disheñvel pep unan diouzh ar re all, ha troet eo o fennoù war-du o amzezeien evel pa vijen o toullañ kaoz.

Ourense, catedral, portico Paraíso 03-04e.JPG|Lod eus ar 24 c'hozhiad
Organistrum Orense 200708.jpg|An daou ograouer
Ourense, catedral, portico Paraíso 03-22b.JPG|An abostol (munud)

;Ar gwaregoù bihan

Diouzh tu an Aviel (kleiz) e c'hellje ar wareg diskouez ar Baradoz. Div arc'hbolz zo outi, kinklet gant plant eeun, hag un timpan diginkl.
Diouzh tu an abostol (dehoù) emañ ar Varn diwezhañ ; div arc'hbolz zo ivez, hogen kinkletoc'h a-galz hag e doare Compostela. En hanter-wareg an tu dehoù e weler eneoù kondaonet d'an Ifern ha jahinet gant euzhviled ha diaouled (tud krouget, re all piaouet gant euzhviled, merc'hed denet gant naeron a-istribilh ouzh o bronnoù – ikonografiezh klasel poanioù an ifern er Grennamzer eo). En tu kleiz emañ an eneoù dilennet, tudennoù en noazh douget gant aelez war-du an Neñv.
An hevelep skeudennoù zo en un trede gwareg diavaez ha strishoc'h. En alc'hwez an arc'hbolz diavaez emañ an doue barner, hag en hini an arc'hbolz diabarzh e weler an arc'hael Mikael.
;Delwennoù-kolonennoù
Pileroù solut a zisrann an teir gwareg, pep piler o vezañ savet diwar seizh kolonenn lenkr, teir a bep tu hag unan er c'hreiz, echuet gant ur grommvegenn kinklet gant plant. War ar-re-se emañ delwennoù-kolonennoù an ebestel hag ar brofeded ; astennet eo pep kolonenn greiz gant unan all, lenkr, hag a zisrann strolladoù teir delwenn.
War an delwennoù ez eus togennoù ha krommvegennoù all, ha warno arc'hbolzioù pe strolladoù aelez o wareziñ eneoù ar wenvidien stummet evel bugaligoù. Ha war an aelez-se ez eus ur c'hondre hag a skor nervenn ar volz.

Ourense, catedral, portico Paraíso 03-17b.JPG|Ar brofeded Yona, Daniel, Yirmia ha Yeshaia
Ourense, catedral, portico Paraíso 03-18a Mateo, André e Descoñecido C.JPG|An ebestel Mazhev, Andrevhag an hini dianav C
Ourense, catedral, portico Paraíso 03-09a.JPG|An ebestel Pêr, Paol, Jakez ha Yann
Ourense, catedral, portico Paraíso 02-15 Descoñecidos A e B.JPG|An ebestel dianavA ha B e 2010,kent an nevesaat


## Notennoù